Anders Samuelsen (RV), 2002-12-04:
Jeg skal ikke forlænge debatten voldsomt meget, men blot takke for en række positive tilsagn - det synes jeg egentlig der har været - i forhold til intentionen i forslaget, nemlig at forenkle på det her område.
Jeg skal helt undlade at gå voldsomt meget ind i Enhedslistens indlæg, bl.a. med henvisning til den pointe, som hr. Ole Stavad havde, for det var nærmest at forsøge at trække en del af reglerne tilbage til det, som vi havde, før vi for alvor gik i gang med nogle skattereformer, som fik rettet op på nogle markante huller.
Desuden virker det også, som om Enhedslistens ordfører fuldstændig overser, hvem der finansierer det her forslag.
Det må da være det, som Enhedslistens ordfører i markant grad efterlyser, nemlig et skridt op i en højere procentsats.
Så er der andre, der vil komme på en lavere procentsats.
Jeg må sige, at hvis man kan blive overrasket over det her forslag, må det være en overraskelse, der svarer til overraskelsen, når man ser Jullerup Færgeby genudsendt i fjernsynet: Det kan kun være under forudsætning af, at man ikke så Jullerup Færgeby, da den blev sendt første gang.
For der er ikke noget nyt i det her forslag i forhold til Det Radikale Venstres skatteudspil fra april 2001.
Det er sådan set et element i det skatteudspil.
Så hvis man siger, at det skulle være et vildt fejlskud fra Det Radikale Venstres side, må man sige, at hele partier er gået helt galt i byen, at fru Marianne Jelved er gået helt galt i byen, at hele den radikale gruppe er gået galt i byen, for det har været vores politik i 1½ år på nuværende tidspunkt.
Så det er ganske voldsomt.
Men jeg skal gerne give kommentaren videre til gruppen og landsforbundet osv., som på nær to stemmer vedtog Det Radikale Venstres skatteudspil.
Hvorfor gjorde vi så det?
Vi har en sats på negativ kapitalindkomst, som svarer til kommuneskattesatserne.
Vi vil også gerne have en sats på positiv kapitalindkomst, nemlig som svarende til kommuneskattesatsen, og så med en topskat, hvis man kan kalde den for det, på 10 pct., når man tjener over 100.000 kr., simpelt hen for at sikre mod spekulation.
Så er der blevet åbnet op for nogle spørgsmål, som jeg glæder mig til at dykke ned i under udvalgsarbejdet, fra hr. Ole Stavads side, om, hvorvidt vi alligevel ikke har fået lukket hullerne, sådan som vi havde forventet.
Det vil vi gerne være med til at dyrke, for vi ønsker sådan set ikke på nogen måde at åbne op for nogle voldsomme huller.
Vi vil gerne have den forenkling, som kunne være med til, at vi i højere grad fik en folkelig aktiekultur i det her land, som i højere grad kunne være med til at fremme velfærd i det her land i den forstand, at vi bliver rigere og dermed har mere at dele ud af.
Det må egentlig være et godt formål, og det er det, som vi i Det Radikale Venstre mener det her forslag kan være med til at sikre.
Derfor er det selvfølgelig en skam at konstatere, at vi ikke kan skabe flertal for det.
Vi kan kun til en vis grad opnå sympati fra dele af Folketinget i forhold til der, hvor vi lemper, men de vil så til gengæld ikke være med der, hvor vi skal finansiere - det er måske ikke så overraskende - og så er der andre, som har nogle andre indgangsvinkler til og begrundelser for, hvorfor de ikke vil støtte vores forslag.
Det, som man bare kan konstatere, er, at så vidt jeg er orienteret, er det på nuværende tidspunkt det eneste forslag, som vi har set i Folketingssalen til en forenkling på det her område.
Men der kan ikke være nogen tvivl om, at det er det eneste forslag, vi har set på nuværende tidspunkt.
Det er en markant forenkling, fordi vi går fra et helt fuldstændig absurd antal af skattesatser ned til kun at have én enkelt skattesats plus den på de 10 pct., når man kommer ud over de 100.000 kr., og det synes vi egentlig var værd at efterstræbe.
Jeg vil gerne runde af med at takke for den samlede indstilling - den samlede indstilling forstået som de positive tilsagn, der er kommet til forenklingsdelen - og så bare understrege til sidst, også i forhold til SF's ordfører, at man ikke skal undre sig så meget over, hvorfor vi lægger det her forslag frem, for det skal ses i sammenhæng med vores samlede skatteforslag, hvor vi samlet set letter skatten på arbejde meget markant. I første omgang er det 5 pct., senere hen, i løbet af 3 år, kunne vi sætte den ned, sådan at langt den største del af befolkningen, 90 pct. af befolkningen, højst betaler 42 pct. i skat af den sidst tjente krone på arbejde.
Det, som vi er i stand til i Det Radikale Venstre, og som ingen andre har været i stand til indtil nu, er
både at lave forenklinger og at sænke skatten på arbejde.
Der synes vi, det ville være fantastisk godt, hvis der var andre partier, som ville kopiere os på det område.
Med de ord vil jeg godt sige tak for forhandlingen.